**PSOM PRIJAZEN MUZEJ IN PSOM DOSTOPEN MUZEJ**

**Skupnost muzejev Slovenije na mednarodni dan muzejev uvaja nova znaka Psom prijazen muzej in Psom dostopen muzej, s katerima bodo obiskovalce seznanili z možnostjo obiska muzejev z njihovimi pasjimi prijatelji. Projekt bodo javnosti predstavili na novinarski konferenci, ki jo bodo v ponedeljek, 16. maja, ob 11. uri pripravili v prostorih Slovenskega etnografskega muzeju.**

Skupnost muzejev Slovenije na dan muzejev, 18. maja, uvaja novost s katero se bodo še bolj približali obiskovalcem muzejev in galerij. Veliko slovenskih muzejev in galerij sicer že sedaj omogoča lastnikom psov obiske muzejskih in galerijskih prostorov, vendar te informacije do sedaj niso bile nikjer zbrane, prav tako pa ni bilo urejeno skupno označevanje in niso bila pripravljena navodila za prijeten in varen obisk muzejev in galerij v spremstvu psov.

Pri Skupnosti muzejev Slovenije so se zato odločili za skupno akcijo in pripravili nova znaka Psom prijazen muzej in Psom dostopen muzej s katerima bodo obiskovalci lahko že ob vstopu v muzej ali galerijo izvedeli ali se jim lahko njihov štirinožni prijatelj pridruži pri ogledu razstav ali pa je zanj pripravljen poseben prostor, kjer bo lastnike lahko varno počakal.

K sodelovanju v projektu so kot partnerja povabili Kinološko zvezo Slovenije, ki bo izvajala tudi nadzor nad spoštovanjem pravil s strani muzejev. Nadzor bodo izvajali vodniki reševalnih psov kot »skriti kupci«.

Ker vsi muzeji in galerije psom ne morejo omogočiti dostopa do vseh prostorov, so se odločili, da pripravijo dve možnosti med katerimi lahko v posameznem muzeju ali galeriji izbirajo:

**Psom dostopen muzej** je muzej, v katerem lahko psi lastnike spremljajo ob ogledu vseh razstavnih prostorov, zanje pa je pripravljen tudi prostor, kjer lahko lastnike tudi počakajo in se odžejajo.

**Psom prijazen muzej** je muzej, v katerega psi nimajo vstopa oziroma je vstop dovoljen samo v določene prostore, je pa zanje pripravljeno mesto, kjer lahko svoje lastnike varno počakajo in se odžejajo.

Kinološka zveza Slovenije je v sodelovanju s Skupnostjo muzejev Slovenije in s partnerjem podjetjem Monge pripravila in izdala letak v slovenskem in angleškem jeziku, v katerem bodo obiskovalce muzejev in galerij seznanili z muzejskim bontonom in priporočili za obisk muzeja s pasjimi prijatelji. Podjetje Monge bo sodelujočim muzejem podarilo tudi posode za hrano ter vzorce hrane, ki jih bodo lahko razdelili svojim obiskovalcem.

Skupnost muzejev Slovenije in Kinološka zveza Slovenije bosta o projektu ter o sodelujočih muzejih obveščali na svojih Facebook profilih in uporabili tudi druge načine obveščanja javnosti.

Muzealci so pripravili tudi muzejski bonton za lastnike psov, ki ga morajo upoštevati obiskovalci s psi, saj želijo, da je obisk muzeja ali galerije prijetna in varna izkušnja za vse obiskovalce, tudi tiste, ki si njihove ustanove ogledajo sami.

 **MUZEJSKI BONTON ZA LASTNIKE PSOV**

1. Vstopijo lahko le psi v spremstvu odrasle osebe.
2. Dobrodošli so samo primerno vzgojeni, poslušni in ubogljivi psi.
3. Pes mora biti obvezno na povodcu.
4. Lastnik prevzema vso odgovornost. Tudi za morebitno škodo.
5. Na javna vodstva ali druge aktivnosti, ki jih obišče množica obiskovalcev, vstop psom ni dovoljen. Prav tako lahko muzej omeji vstop za pse ob drugih izrednih okoliščinah in kadar to morebiti zahtevajo drugi obiskovalci muzeja.
6. V muzej je prepovedan vstop nevarnim psom. To so tisti psi, ki ogrožajo okolico zaradi svoje neobvladljivosti oziroma kažejo napadalno vedenje do človeka (Uradni list ZZZiv-UPB3, 5. člen).
7. Službeni psi lahko vstopijo v muzej kadarkoli, ne glede na izredne okoliščine.

Pred obiskom muzeja priporočajo:

* Da je pes nahranjen.
* Da se pes dobro sprehodi
* Da pes opravi svoje potrebe (lulanje, kakanje). V primeru, da pes potrebo po nesreči opravi v muzeju, mora lastnik poskrbeti za čiščenje in o dogodku obvestiti osebje muzeja.